<classify> Yanga inaizidi Azam mchezo mmoja. Ni matokeo yaliyopokewa kwa furaha kubwa na mashabiki wa timu hiyo waliokuwa wakishangilia kwa nyimbo mbalimbali, ikiwemo waliokuwa wakisema wao ni dozi tu safari hii kwa kila timu watakayokutana nayo.Yanga ilianza kuhesabu bao la kwanza dakika ya tisa, mfungaji akiwa Juma Abdul kwa shuti la mbali kutokana na kona fupi iliyopigwa na Haruna Niyonzima. Dakika 13, Amis Tambwe akiwa katika nafasi nzuri ya kufunga, alishindwa kuitumia baada ya kupaisha mpira.Toto Africans ilijibu mashambulizi, ambapo dakika moja baadaye Miraji Athumani aliingia eneo la hatari, lakini alishindwa kulenga lango na kupiga mpira juu. Sekunde chache kabla ya mapumziko, Yanga ilipata penalti baada ya Carlos Protas kuunawa mpira katika harakati za kuokoa, lakini mkwaju wa Donald Ngoma ulipanguliwa na kipa Mussa Mohammed. Yanga ilihesabu bao la pili dakika ya 48, mfungaji akiwa Simon Msuva aliyeingia kipindi cha pili kuchukua nafasi ya Juma Abdul.Alifunga bao hilo baada ya kupokea pasi ya Tambwe. Toto Africans ilipata bao dakika ya 55 mfungaji akiwa Miraji Athumani kwa kichwa kutokana na mpira uliopigwa na Abdallah Seseme. Yanga ilipata bao la tatu dakika ya 81, mfungaji akiwa Tambwe baada ya Malimi Busungu na Msuva kugongeana vyema na kisha Msuva kumpasia mfungaji.Kutokana na bao hilo, Tambwe sasa amefikisha mabao matano sawa na Ngoma wa Yanga na Hamis Kiiza wa Simba. Wakati mashabiki wakiamini mchezo huo ungemalizika kwa matokeo hayo, Msuva aliwainua mashabiki wa Yanga kwa kufunga bao la nne dakika ya 89 kutokana na pasi ya Andrey Coutinho.Yanga: Ally Mustapha, Juma Abdul Simon Msuva, Haji Mwinyi, Vicent Bossou, Kelvin YondaniNadir Haroub, Thabani Kamusoko, Malimi Busungu, Haruna Niyonzima. Donald Ngoma, Amis Tambwe na Geofrey MwashiuyaAndrey Coutinho.Toto Africans: Mussa Mohammed, Hassan Khatib, Robert MagadulaMiraji Makka, Hamis Kasangam Carlos Protas, Salmin HozaWilliam Kimanzi, Japhet Vedastus, Abadllah Seseme, Evarigestus Benald, Edward Cristopher na Miraji Athumani.Wakati huohuo, Simba jana iliwasononesha mashabiki wake baada ya kukubali kipigo cha bao 1-0 kutoka kwa Prisons, mchezo uliofanyika Uwanja wa Sokoine Mbeya bao lililofungwa dakika ya 62 na Mohamed Mkopi.Matokeo hayo yamefifisha ndoto za Simba kupunguza pengo la pointi dhidi ya Yanga inayoongoza ligi hiyo na Azam inayoshika nafasi ya pili ikiwa na pointi 16. Mara ya mwisho Simba na Prisons zilipokutana Februari 28 mwaka huu Uwanja wa Taifa, Dar es Salaam katika mchezo wa duru la pili la ligi hiyo Simba ilishinda mabao 5-0.Huo ni mchezo wa pili kwa Simba kupoteza katika mechi zake saba ilizocheza msimu huu, ambapo mechi ya kwanza ilifungwa na Yanga mabao 2-0 katika raundi ya nne ya ligi hiyo. Azam yenyewe inacheza leo dhidi ya Ndanda FC Uwanja wa Nangwanda Sijaona Mtwara kukamilisha raundi ya saba ya ligi hiyo.Licha ya Simba kupoteza jana, lakini Azam italazimika kupata matokeo mazuri leo, kwani nafasi yake inatishiwa na Mtibwa Sugar yenye pointi 15 kama Simba, ambapo leo Mtibwa inashuka Uwanja wa Karume, Dar es Salaam kucheza na JKT Ruvu.Katika mchezo mwingine jana, Stand United iliifunga Majimaji ya Songea mabao 3-0 yaliyofungwa na Elias Maguli aliyefunga mawili na Pastory Athanas kwenye Uwanja wa Kambarage, Shinyanga.  <topic>: MICHEZO 